b"\n_START_ARTICLE_\nShadow King\n_START_PARAGRAPH_\nShadow King oli lyhytik\xc3\xa4iseksi j\xc3\xa4\xc3\xa4nyt hard rock -yhtye, jonka muodostivat kitaristi Vivian Campbell, laulaja Lou Gramm, basisti Bruce Turgon ja rumpali Kevin Valentine. Yhtyeen ainoa albumijulkaisu oli vuoden 1991 Shadow King. Vaikka kiertuekin oli suunnitteilla, yhtye ehti esiinty\xc3\xa4 yhdess\xc3\xa4 vain kerran ennen hajoamistaan.\n_START_SECTION_\nYhtyeen synty\n_START_PARAGRAPH_\nForeignerin laulajan Lou Grammin julkaistua toisen soololevyns\xc3\xa4 Long Hard Lookin vuonna 1990 h\xc3\xa4n ja yhtyekaveri Bruce Turgon alkoivat kehitell\xc3\xa4 materiaalia uudelle albumille. Levyn piti alun perin olla Grammin soolo, mutta jossakin vaiheessa heist\xc3\xa4 alkoi tuntua silt\xc3\xa4, ett\xc3\xa4 levy toimisi paremmin oikean yhtyeen voimin. Gramm ja Turgon jatkoivat uusien kappaleiden kirjoittamista ja esi\xc3\xa4\xc3\xa4nityst\xc3\xa4 sek\xc3\xa4 j\xc3\xa4rjestiv\xc3\xa4t koesoittoja rumpalille ja kitaristille. Gramm ehdotti kitaristiksi muun muassa Diossa ja Whitesnakessa soittanutta Vivian Campbelli\xc3\xa4, jonka kanssa h\xc3\xa4n oli jo ty\xc3\xb6skennellyt ensimm\xc3\xa4isell\xc3\xa4 soololevyll\xc3\xa4\xc3\xa4n. Levy-yhti\xc3\xb6 Atlantic ehdotti rumpalin paikalle Kevin Valentinea. Koesoittojen j\xc3\xa4lkeen yhtyeen kokoonpano oli p\xc3\xa4\xc3\xa4tetty.\n_START_SECTION_\nShadow King\n_START_PARAGRAPH_\nNelikon ensimm\xc3\xa4inen projekti yhtyeen\xc3\xa4 oli \xc3\xa4\xc3\xa4nitt\xc3\xa4\xc3\xa4 kappale \xe2\x80\x9dOne Dream\xe2\x80\x9d seikkailuelokuva Highlander 2 \xe2\x80\x93 Paluun (1991) soundtrackille. T\xc3\xa4m\xc3\xa4n j\xc3\xa4lkeen varattiin studioaikaa albumin nauhoittamiseen. P\xc3\xa4\xc3\xa4osa materiaalista oli Grammin ja Turgonin k\xc3\xa4sialaa, tosin oli puhetta my\xc3\xb6s my\xc3\xb6hemmin yhtyeeseen liittyneiden Campbellin ja Valentinen suuremmasta osuudesta seuraavalla albumilla._NEWLINE_Yhtyeen nimi l\xc3\xa4hti Grammin ehdotuksesta ja sen katsottiin kuvastavan sit\xc3\xa4, ett\xc3\xa4 kaikki j\xc3\xa4senet olivat aikaisemmin soittaneet suuryhtyeiden varjossa (engl. shadow) ja olivat nyt valmiita astumaan esiin varjoista. Levy ilmestyi loppuvuodesta 1991. Kansainv\xc3\xa4lisesti julkaistu singlevalinta \xe2\x80\x9dI Want You\xe2\x80\x9d sai Atlanticin tuella niin radio- kuin videosoittoakin. Suunnitteilla oli my\xc3\xb6s Britannian ja Yhdysvallat kattava kiertue, joka olisi p\xc3\xa4\xc3\xa4ttynyt kev\xc3\xa4\xc3\xa4ll\xc3\xa4 1992. Ensimm\xc3\xa4inen, MTV Europen Headbanger's Ballin kattavasti mainostama konsertti oli Lontoon Astoria-teatterissa 13. joulukuuta 1991 (mukana konsertissa oli losangelesil\xc3\xa4inen sessiokosketinsoittaja Rick Serrate). T\xc3\xa4m\xc3\xa4 ensimm\xc3\xa4inen esiintyminen yhdess\xc3\xa4 j\xc3\xa4i kuitenkin my\xc3\xb6s heid\xc3\xa4n viimeisekseen. J\xc3\xa4senet ymm\xc3\xa4rsiv\xc3\xa4t, ettei \xe2\x80\x9dkeinotekoisesti\xe2\x80\x9d koottu yhtye toiminut lavalla.\n_START_SECTION_\nHajoaminen ja my\xc3\xb6hemm\xc3\xa4t vaiheet\n_START_PARAGRAPH_\nHieman konsertin j\xc3\xa4lkeen yhtyeen j\xc3\xa4senet tulivat omiin johtop\xc3\xa4\xc3\xa4t\xc3\xb6ksiins\xc3\xa4 Shadow Kingin tulevaisuudesta. Turgon p\xc3\xa4\xc3\xa4tti mieluummin keskitty\xc3\xa4 Grammin sooloprojektiin kuin Shadow Kingiin. Vaikka taustalla kiertueen Amerikan-osuutta koetettiinkin edelleen j\xc3\xa4rjest\xc3\xa4\xc3\xa4, Campbell ilmoitti j\xc3\xa4tt\xc3\xa4v\xc3\xa4ns\xc3\xa4 yhtyeen. Jonkin aikaa eli suunnitelma kysy\xc3\xa4 kitaristiksi Mister Misteriss\xc3\xa4 soittanutta Steve Ferrisi\xc3\xa4, mutta lopulta kiertue peruttiin ja yhtyeen tie tuli p\xc3\xa4\xc3\xa4t\xc3\xb6kseens\xc3\xa4._NEWLINE_Gramm ja Turgon jatkoivat yhteisty\xc3\xb6t\xc3\xa4\xc3\xa4n ja alkoivat ty\xc3\xb6skennell\xc3\xa4 Grammin uuden soololevyn parissa. Campbell liittyi Def Leppardiin t\xc3\xa4ytt\xc3\xa4m\xc3\xa4\xc3\xa4n huumeisiin menehtyneen Steve Clarkin paikkaa. Valentine liittyi hard rock -yhtye Cinderellan kokoonpanoon heid\xc3\xa4n vuoden 1994 Still Climbing -kiertueelleen."